Det sendte chokbølger gennem hele Danmark, da Nordjyllands Politi i februar sidste år stillede sig frem på et pressemøde og fortalte, at de havde fundet ligdele i Dronninglund Storskov. Det stod klart, at ligdelene med al sandsynlighed stammede fra den 22-årige sygeplejerskestuderende Mia Skadhauge Stevns, der havde været eftersøgt i flere dage. Det grufulde drab, der hurtigt fik navnet Mia-Sagen, skal om seks dage for retten i Aalborg. På anklagebænken sidder en 37-årig mand fra Flauenskjold i Nordjylland, tiltalt for drab, voldtægt og partering af liget i "ikke mindre end 231 dele". Du kan lytte til podcasten her: I TV2 Nords podcast "Tæt på Mia-sagen" fortæller Bent Isager-Nielsen, der er tidligere drabschef og leder af Rejseholdet, at den tiltalte skal hive en overraskende forklaring ud af ærmet for at blive frikendt for drab. - Vi ved, at Mia steg ind i den tiltaltes bil. Og vi ved, at hun er blevet fundet død og parteret i skoven. Men hvordan vil den tiltalte forklare forløbet derimellem. Det bliver afgørende, siger han. Derudover venter Bent Isager-Nielsen i spænding på mentalerklæringen. - Adresserer mentalerklæringen noget med hans farlighed, og det vil afspejle sig i strafudmålingen, siger han. Se 'Tæt på Mia-Sagen' her: Erkender partering Den 37-åriges forsvarer Mette Grith Stage har fortalt til TV2 Nord, at hendes klient nægter sig skyldig i drab og voldtægt, men vil delvis tilstå usømmelig omgang med lig. Og det er der en helt særlig grund til, forklarer Bent Isager-Nielsen: - Selve straffen for usømmelig omgang med lig er kun seks måneder i Danmark, siger han. Bent Isager-Nielsen skeler i den sammenhæng til en anden kendt drabssag, nemlig Peter Madsens drab og partering af journalisten Kim Wall. Under retssagen forsøgte Peter Madsen ligeledes at indrømme usømmelig omgang med lig, men nægtede, at han havde slået ofret ihjel. - Ifølge ham var hun død ved et uheld i ubåden, og så gik han i panik. Havde retten troet på det, havde han kun fået seks måneder, og det er unægteligt noget andet end livstid, siger Bent Isager-Nielsen. Den tidligere drabschef hæfter sig dog ved detaljeringsgraden i anklageskriftet, der blev offentliggjort 29. marts i år. - Nogle gange er et anklageskrift ikke så detaljeret, men når det så indeholder mange detaljer, så er det typisk fordi, man har mange beviser at hænge det op på, siger Bent Isager-Nielsen. Han nævner detaljegraden i parteringen af liget og de seksuelle overgreb, som indikerer, at politiet enten har meget håndfaste beviser, eller at den tiltalte har givet mange detaljer under afhøringerne. - Det er et voldsomt afklageskrift, fastslår Bent Isager-Nielsen. Retssagen mod den 37-årige tiltalte starter den 7. juni i Retten i Aalborg, og der forventes dom og evt. strafudmåling den 27. og 28. juni. TV2 Nord er til stede under hele retssagen.

Opsummering:
I en ny podcast med tidligere drabschef Bent Isager-Nielsen stiller TV2 Nord skarpt på den kommende retssag mod den tiltalte i Mia-sagen.